

## PLANINSKO DRUŠTVO BREŽICE

# vas vabi na izlet na

#### dvodnevni izlet v Italijo na

#### MONTAŽ (2753m) in

#### ŽRD (2208m)

**Odhod v petek, 19. julija 2024, ob 4.00h**

**s parkirišča pred restavracijo Štefanič Brežice.**

**Težavnost: zelo zahtevna pot (Montaž) in zahtevna pot (ŽRD)**

**Vodnika: Toni Hribar in Matej Mlakar** vodnika PZS 2. stopnje.

**Čas hoje:** prvi dan do 8 ur, višinska razlika cca 1300 m,
 drugi dan do 8 ur, višinska razlika cca 800 m

**Potrebna oprema:** planinska oblačila in obutev za visokogorje za letne razmere, samovarovalni komplet, čelada, priporočljive so pohodne palice.

**Prehrana in pijača:** iz nahrbtnika, nočitev v koči Gilberti

**Prevoz:** z avtomobili ali kombijem, cena prevoza 25 €.

**Prijave so obvezne** **do srede, 17. 7.2024,** na telefon **Tonija** **041-365-642** ali**tonihribar64@gmail.com** **zaradi organizacije prevoza in nočitev, dodatne informacije pri Mateju 068-160-981**

V primeru slabe vremenske napovedi za razpisani termin bo izvedena tura enodnevna na en vrh, kar sporočimo prijavljenim dan pred odhodom ali pa turo odpovemo.

**OPOZORILO:**

S prijavo na izlet udeleženka, udeleženec potrdi, da je seznanjen z zahtevnostjo izleta, izpolnjuje zdravstvene, fizične in tehnične pogoje za varno sodelovanje na izletu ter ima plačano letno članarino PZS. Udeleženec je dolžan ves čas izleta ravnati v skladu s Častnim kodeksom slovenskih planincev ter upoštevati navodila in odločitve vodnika!

**Želimo vam varno in srečno hojo, ter lep planinski dan!**

**Opis poti:** Iz Brežic se bomo z avtomobili in kombiji mimo Kranjske gore in Rateč odpeljali v Italijo. Nadaljevali bomo mimo Trbiža in Rablja in Rabeljskega jezera do Nevejskega sedla.

1. dan,19.7.2024: **MONTAŽ**: Zavijemo na planino Pecol. S parkirišča na planini Pecol se usmerimo na ozko cesto, ki pelje desno proti koči Rifugio di Brazza. Kmalu nas oznake usmerijo levo na peš pot, po kateri čez travnike v dobrih 15 minutah dosežemo kočo. Pri križišču, ki je le nekaj deset metrov nad kočo se usmerimo na levo pot, ki pelje proti sedlu Forca dei Disteis (2201m). Od križišča se najprej nekaj metrov spustimo, nato pa v rahlem vzponu prečimo travnike pod ostenji Montaža in če imamo srečo lahko opazimo tudi alpske svizce, ki jih je tod okoli precej. Kmalu se nam z naše leve strani priključi še direktna pot s planine Pecol. Tu se pot že nekoliko bolj strmo vzpne in nas kmalu pripelje na že prej omenjeno sedlo, pri katerem je običajno veliko kozorogov. Do sedla potrebujemo od izhodišča slabi dve uri. Pri sedlu pot zavije v desno čez melišča in kmalu pridemo ponovno do križišča. Mi se usmerimo na desno pot, ki še naprej preči melišča in nas pripelje do spominskih plošč, kjer vstopimo v skalnat del poti. Tu postane pot zahtevnejša, potrebnega je nekaj lažjega plezanja, v pomoč nam je tudi nekaj jeklenic. Pot nato zavije nekoliko v levo, kjer prečimo manjše melišče in kmalu smo pred najzahtevnejšim, a tudi najbolj zavarovanim delu poti. Najprej se približno 10m s pomočjo skob in jeklenic povzpnemo skoraj navpično, nato pa sledi še 60m visoka Pipanova lestev, ki je nekoliko dvignjena od tal in tudi skoraj navpična. Ko preplezamo lestev imamo le še nekaj metrov do grebena na katerem se usmerimo v levo. Pot po grebenu ni več tako zelo zahtevna in nas v 20 minutah pripelje na vrh.. Vrh je zelo razgleden in ima dovolj prostora. Na vrhu stoji tudi križ in zvonec na katerega planinci pozvonijo za srečo. Vrnemo se po poti vzpona, Pipanove lestve se lahko tudi ognemo.

Odpeljemo se na bližnji Nevejski preval, parkiramo in kupimo povratne karte (13€). Kdor želi, se lahko povzpne na kočo Gilberti tudi peš (2 uri). Prespimo v koči Gilberti.

1. Dan, 20.7.2024: **ŽRD**: Od koče se rahlo spustimo v smeri S.Grubia po poti, ki poteka med glavnim kaninskim grebenom na levi in Belo pečjo na desni. Pot naprej se sprva zložno vzpenja po dolini, nato pa se začne strmeje vzpenjati in nas po nekaj minutah vzpona pripelje do stare vojaške utrdbe na sedlu Bela peč. Za utrdbo nadaljujemo rahlo levo v smeri "bivaccopo stari vojaški mulatjeri, ki pa je že dodobra uničena. Pot, ki se rahlo spušča in nato spet vzpenja poteka po mestoma strmih pobočjih, ki so ponekod rahlo prepadna in izpostavljena padajočemu kamenju (ker je pot široka v kopnem ne povzroča težav). Pot nas nato pripelje na razpotje, kjer se levo navzgor odcepi pot na Visoki Kanin. Nadaljujemo po mulatjeri, ki naprej preči nekaj grap, ki so dolgo v poletje prekrite s snegom. Lepa in razgledna visokogorska pot pa nas po 2 urah hoje od koče Gilberti pripelje do bivaka Marrusich.
Le nekaj korakov od bivaka pa pridemo na preval Peravo, kjer je razpotje. Nadaljujemo naravnost v smeri M.Sart po poti, ki se začne vzpenjati proti zahodu. Že kmalu pa se pot položi in zavije na desno severno stran Vrha Grubij. Precej položna pot pa nas nato pripelje na lep visokogorski travnik (Škrbina v Senožečah), kjer zapustimo mulatjero. Vzpon nadaljujemo desno in se po slabo vidni poti povzpnemo do grebena, kjer nadaljujemo vzpon. Pot naprej se strmo vzpenja po mestoma nekoliko izpostavljenem grebenu. Po polurnem vzponu, ko že mislimo, da smo na vrhu pa stopimo na predvrh Žrdi (v megli marsikdo misli, da je to vrh), s katerega se nam odpre lep pogled na naš cilj. Sledi rahel spust po komaj vidni poti, ki še naprej poteka po deloma izpostavljenem grebenu. Greben se nato z leve strani počasi razširi in pot nas po nadaljnjih nekaj minutah vzpona pripelje na razgleden vrh. Vrnemo se po poti vzpona.